Okresná prokuratúra Spišská Nová Ves 
Elektrárenská 1, 052 01 Spišská Nová Ves 1 	

Sp. zn. : 2 Pv 218/12/8810	Spišská Nová Ves, 21.5.2012
EEČ : 2-68-203-2012

U Z N E S E N I E

Trestná vec:	obvinený XXXXX 
Prečin:	ublíženie na zdraví podľa § 155 odsek 2 písmeno b Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 24.02.2012, v čase okolo 20.00 h, v Krompachoch na ulici Stará cesta č. 797/1, v obytnom bloku v byte číslo 3, fyzicky zaútočil na poškodenú, na svoju matku XXXXX tak, že sa ju kuchynským nožom pokúsil niekoľkokrát zasiahnuť do oblasti hlavy a hrudníka, pričom poškodenej, ktorá sa jeho útokom aktívne bránila, spôsobil bodnú ranu na prednej stene hrudníka vpravo, bodno-reznú ranu hlavy za ľavým uchom a reznú ranu na palci pravej ruky s dobou liečenia a práceneschopnosti podľa znaleckého posudku  v trvaní 10 dní,
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Vyšetrovateľ OR PZ, Odboru kriminálnej polície v Spišskej Novej Vsi uznesením sp. zn. ORP-171/OVK-SN-2012 zo dňa 27.02.2012 vzniesol obvinenie XXXXX pre zločin ublíženia na zdraví v štádiu pokusu podľa § 14 ods. 1 k § 155 ods. 1, ods. 2 písm. b/ Tr. zákona, na tom skutkovom základe, ako je uvedený vo výroku tohto uznesenia.
V priebehu skráteného vyšetrovania vzišla potreba vyšetriť duševný stav obvineného XXXXX. Zo znaleckého posudku znalcov z odboru psychiatrie XXXXX a MUDr. Jiřího Bezecného vyplýva, že obvinený trpí duševnou chorobou - schizofréniou, prejavujúcou sa závažnými poruchami vnímania, myslenia, emócií i konania. V dôsledku tejto duševnej choroby, ktorej príznaky boli prítomné i v čase spáchania skutku, obvinený nebol schopný rozpoznať protiprávnosť svojho konania a nebol schopný svoje konanie ani ovládať. Z psychiatrického hľadiska je jeho pobyt na slobode nebezpečný pre spoločnosť. Obvinený nie je schopný chápať zmysel trestného konania.

Podľa § 23 Tr. zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
Podľa § 215 ods. 1 písm. e/ Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
Vzhľadom na vyššie uvedené bolo potrebné rozhodnúť tak, ako je uvedené vo výroku tohto uznesenia.

Poučenie:
 Proti tomuto uzneseniu môžu obvinený a poškodená podať sťažnosť, ktorá
 má odkladný účinok (§ 215 ods. 6 Tr. poriadku).
 Sťažnosť sa podáva u orgánu, proti ktorého uzneseniu smeruje, a to do troch 
dní od oznámenia uznesenia (§ 187 Tr. poriadku).

JUDr. Eva Gardošíková
prokurátorka